6 сакавіка партызанскія радысты атрымалі пастанову ЦК ВКП(Б) па правядзенню Міжнароднага жаночага дня 8 Сакавіка. На сходах вялася размова пра ролю жанчын у Вялікай Айчыннай вайне, пра іх работу ў савецкім тыле на фабрыках і заводах, у калгасах і саўгасах. Да святочнага дня быў выдадзены спецыяльны нумар раённай газеты "Кліч Радзімы", у якім расказвалася пра жанчын — удзельніц партызанскага руху. Неабходна адзначыць вялікую ролю партызанскага друку ў інфармаванні насельніцтва. У сакавіку 1944 года жыхары Любаншчыны атрымалі тры нумары раённай газеты "Кліч Радзімы" (750 экз.) і тры лістоўкі тыражом 1 тыс. экз. Асноўнай тэмай артыкулаў таго часу стала выкрыццё планаў нямецка-фашысцкіх акупацыйных улад па мабілізацыі беларускага насельніцтва ў "Беларускую краевую абарону". Газеты і лістоўкі заклікалі насельніцтва не паддавацца на правакацыі, не з'яўляцца на зборныя пункты і не аддаваць ворагу хлеб. Яны пісалі: "Партызаны і партызанкі! Дапамагайце насельніцтву пазбавіцца нямецкай мабілізацыі. Растлумачце ўсім, што аб'яўленая гітлераўцамі мабілізацыя — новы крывавы план фізічнага знішчэння беларускага народа. Абараніце наш народ, завіце народ, арганізуйце на барацьбу з нямецкімі захопнікамі. Знішчайце каманды, якія зганяюць народ на прызыўныя пункты, граміце прызыўныя пункты".